Ģeoloģiskais dabas piemineklis  **Riežupes ūdenskritumi un atsegumi**

MK 175. noteikumu piel. Nr. 95

**Detalizēts apraksts**

**Adrese**

Kuldīgas novadā, Rumbas pagastā.

Ģeogrāfiskās koordinātes E22° 2,459' un N56° 59,360', jeb x380969, y317905 LKS92 sistēmā.

**Ģeogrāfiskais novietojums**

Pieventas zemienē, Riežupes senlejā.

**Ģeoloģiskie veidojumi**

Dabas piemineklis izveidots Pļaviņu svītas dolomītu un (mazākā skaitā) Amatas svītas nogulumu atsegumu, kā arī vairāku ūdenskritumu, straujteču un ainaviska Riežupes posma saglabāšanai.

Teritorijā ir divi lielāki ūdenskritumi un viena ūdenskritumu kaskāde (Trejrumbiņa) uz neliela strautiņa.

Atsegumu joslas kopgarums meandrējošajā Riežupes ielejā ir 1,7 km, maksimālais atsegumu augstums ir 5 m.

Nozīmīgākie ģeoloģiskie veidojumi dabas pieminekļa teritorijā ir šādi:

Dolomīta atsegums, domājams, pamesta karjera siena Riežupes labajā krastā 20-30 m no upes tūlīt lejpus tilta pie Rumbeniekiem ar augstumu 2 m un garumu 70 m. Griezuma apakšdaļā ir neizturīgs dolomīts 50 cm biezumā, bet augstāk līdz novērojamajai griezuma augšdaļai izturīgs, kavernozs dolomīts.

100 m lejāk Riežupes kreisajā krastā ir 2-5 m augsts sīkplātņainu dolomītmerģeļu (griezuma apakšā) un vidējplātņainu dolomītu (griezuma augšā) atsegums. Dolomītmerģeļos ļoti daudz augu atlieku uz slāņu virsmām. Šis objekts tādēļ ir interesants no paleontoloģijas viedokļa.

350 m lejpus Rumbenieku tilta ir Riežupes ūdenskritums. Tā kāples ir izveidojusies pār vidējplātņainiem dolomītiem, kuri augšējos kāples 50 cm ir izturīgi, bet zemāk neizturīgi. Kavernu dolomītos nav. Kāples augstums ir aptuveni 1,2 m, bet pats ūdenskritums 14.07.2015. bija 0,65 m augsts. Kāples platums ir 21 m, mērot pa tā kontūru (ieliekta forma). Taisnā līnijā pāri upei ūdenskrituma platums ir 13 m.

Noplūdušā un aizaugušā atsegumā nedaudz augšpus Trejrumbiņas (jau Mežvaldes tuvumā), Riežupes kreisajā krastā, ir redzama augšējā devona Amatas un Pļaviņu svītas kontaktzona. Amatas svītas nogulumi (0,7 m) - necementēti smilšakmeņi, zili māli un smilšakmeņi ar kalcīta cementu, bet Pļaviņu svītas nogulumi (2 m) - apakšā 0,6 m biezumā māli un dolomītmerģeļi, bet augstāk sīk- līdz vidējplātņaini dolomīti.

Unikāla pat Latvijas mērogā ir Trejrumbiņa – trīs ūdenskritumu kaskāde pār Amatas un Pļaviņu svītas kontakta zonu strautiņā, kas ietek Riežupē tās kreisajā krastā aptuveni 300 m no Mežvaldes apdzīvotās vietas austrumu malas. Lejējais ūdenskrituma kāple ir pār 0,2 m biezu ar kalcītu cementētu smilšakmens plātni. Šī ūdenskrituma platums ir 6 m, bet augstums 1,7 m. Kāples lielākā lejasdaļa ir Amatas svītas vāji cementētajos smilšakmeņos izveidojusies līdz 3 m dziļa niša.

Vidējais ūdenskritums ir kāple ir pār Pļaviņu svītas vidējplātņainiem (plātņu biezums 5-15 cm) dolomītiem. Ūdenskrituma platums ir 1,2 m, bet augstums 0,9 m. Strautiņa kreisajā krastā pie ūdenskrituma – līdz 2 m augsts dolomīta atsegums.

Augšējais ūdenskritums ir visnecilākais – kāple Pļaviņu svītas sīki un nevienmērīgi plātņainos dolomītos. Tās platums ir 0,8, bet augstums – 0,6 m.

Lejpus Trejrumbiņas Riežupes kreisajā krastā seko vēl viens Amatas un Pļaviņu svītas kontakta zonas atsegums. Griezuma apakšdaļā ir Amatas svītas smilšakmeņi ar kalcīta cementu - gan izkliedētu, gan lielas plātnes veidā; augšdaļā - Pļaviņu svītas mālainie nogulumi. Atsegums stipri aizaudzis un aizbiris.

Vēl viens iespaidīgs ūdenskritums (gan mazāks nekā „galvenais” Riežupes ūdenskritums) un pie tā esoši dolomīta atsegumi atrodas 350 m augšpus Rumbenieku tilta. Ūdenskritums lielākoties ir vērsts ieslīpi pāri Riežupei. Tas izveidojies pār vidējplātņainiem Pļaviņu svītas dolomītiem. Ūdenskritumam ir 2 kāples, un to kopējais augstums ir 0,5 m, bet ūdens krīt no 0,3 m augstuma. Ūdenskrituma kāples platums ir 12 m. Pie šī ūdenskrituma Riežupes kreisajā krastā ir dolomīta atsegums ar platumu 10 m un augstumu 1,5 m. Lejāk, Riežupes labajā krastā, ir vēl viens mazāks dolomīta atsegums.

**Izmēri**

Dabas pieminekļa platība ir 27,27 ha.

**Debits**

Nav attiecināms

**Unikālās vērtības**

Neliela augstuma, bet plati ūdenskritumi pār dolomītiem pašā Riežupē; Latvijas mērogā unikālā 3 ūdenskritumu kaskāde Trejrumbiņa sānu strautā; vietām atsegumos ir Amatas un Pļaviņu svītas kontakta zona; vienā no atsegumiem dolomītmerģeļos ir daudz augu atlieku, kas padara to par interesantu paleontoloģisko pētījumu objektu.

**Ainaviskuma raksturojums**

Seklā, krāčainā Riežupīte ar ūdenskritumiem un atsegumiem tās krastos ir ļoti ainaviska.

**Stratigrāfija**

Augšējā devona Franas stāva Amatas svītas smilšakmeņu un mālaino nogulumu (bieži ar karbonātu ieslēgumiem) un Pļaviņu svītas dolomītu un dolomītmerģeļu atsegumi.

Atseguma stratigrāfiskā nozīme saistās ar kontaktu starp Amatas un Pļaviņu svītu.

**Uzbūve**

Amatas svītas nogulumos ir karbonātu cementa cietie ieslēgumi. Pļaviņu svītas dolomīti ir plātņaini, pārsvarā samērā viendabīgi.

Amatas svītas nogulumi ir veidojušies plūdmaiņu ietekmēta estuāra ietekmē. Devona Pļaviņu laikposmā karbonātiskās nogulas tagadējā atseguma apkārtnē uzkrājās seklā jūrā ar normālam tuvu ūdens sāļumu.

**Viela**

Smilšakmens, māls, dolomītmerģelis, dolomīts, kalcīts (smilšakmeņu cementā).

**Procesi**

Dabas pieminekļa teritorijā izpaužas mūsdienu ģeoloģiskie procesi – upes sānu un dziļumerozija, ūdenskritumu un krāču veidošanās.

**Dabas aizsardzība**

Dabas pieminekļa teritorijā atrodas Eiropas Savienības aizsargājamie biotopi: smilšakmens atsegumi (8220); karbonātisku pamatiežu atsegumi (8210); upju straujteces un dabiski upju posmi (3260).

**Citas vērtības**

Ģeoloģiskie veidojumi ir potenciāli nozīmīgi dabas tūrisma objekti un vietas ģeoloģijas izglītībai.

**Stāvoklis**

Atsegumu stāvoklis ir no slikta līdz viduvējam. Ūdenskritumi ir labā stāvoklī.

**Bojājumi**

Cilvēka veikto bojājumu šajā objektā ir maz. Atsegumi bojājas noslīdeņu un apauguma dēļ. Daži atsegumi ir būtiski apbiruši un apauguši pēdējo aptuveni 5 gadu laikā.

**Apdraudējumi**

Noslīdeņu un nobirumu procesi, kā arī aizaugšana.

**Apsaimniekošana**

Šis dabas piemineklis netiek apsaimniekots un uz to nav norādes. Uz Riežupes ūdenskritumu no vietējām mājām, kas atrodas upes labajā krastā, lejup ved celiņš. Dabas pieminekļa robežzīmju nav.

**Piezīmes**

Apraksts, novērtējumi un robežu izmaiņu pamatojums balstīti uz līgumdarba pētījuma ietvaros veiktā apsekojuma un literatūras datiem. Apsekoja Ģirts Stinkulis, 14.07.2015.

**Novērtējumi**

Unikālās vērtības – 4

Ainaviskums – 4

Zinātniskais nozīmīgums:

Stratigrāfija – 4

Uzbūve – 4

Viela – 3

Procesi – 3

Citas vērtības – 4

Novērtējumu summa - 27

**Robežu izmaiņu pamatojums**

Dabas pieminekļa robežas vilktas atbilstoši dabas veidojumu izvietojumam. Mainīts dabas pieminekļa nosaukums uz “Riežupes ūdenskritum**i** un atsegumi”.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem devona stratigrāfijas un ģeomorfoloģijas pētījumiem, gan dzīvās dabas vērtību saglabāšanai, gan kā ainaviski vērtīgu veidojumu kopumu, kas ir nozīmīgs kā tūrisma objekts.

Vajadzētu ierīkot norādes uz šo dabas pieminekli un tā nozīmīgākajiem ģeoloģiskajiem veidojumiem, kā arī informācijas stendus.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.